- SAN JUAN
- ←
- 2
- →

2
Jahuaneti tsine Caná ejude su
1 Quimisha tsine beju jaitianana su,
Caná ejude su jahuaneti tsine puana. Tueda Caná ejude da Galilea yahua su anina. Jesús sa cuara dapia tsine su anina. 2 Jesús di mesa discípulo cuana neje dapia anina. 3 Beju vino pupeana su, Jesús sa cuara ja tueda atana uja:
—Beju pupeitia vino.
4 Da su Jesús ja mesa cuara uja jeutsutana:
—Mama, be ema cuatsasiaji, quema hora cuinaji mahue putsu. Beju quema hora ecuina su, da su yama nimetiuda aida yayu.
5 Da su mesa cuara ja emebajaji cuana uja atana:
—Cuaja tuahueda micuana ecuatsasiatani, meaque.
6 Beju sucuta matu memahue cuana tumu jenetia ajiji netitaina. Tueda matu cuana dume su judío cuana yahui ichaseta bahue putaina mecuana sa jarucuati cuana puji, cuaja mecuana sa ai puiti cuana batame. Matu meamea ocho tunca ahua cien litro enubiani. 7 Da su beju Jesús ja emebajaji cuana uja cuatsasiatana:
—Mesejeaque pamapa ye matu cuana yahui neje.
Da su emebajaji cuana ja matu cuana sejeasaisiatana.
8 Beju sejeasaisiatana huecuana putsu, Jesús ja uja atana huecuana:
—Huai chidi metsehuaque. Medusuque tsine emetse peje su.
Da su beju daja atana huecuana. 9 Yahui vino puji japiatiana. Tsine emetse ja id'ibatana vino. Bue mahue puina que jenetia tueda vino. Emebajaji cuana bahui bahue putaina, matu cuana yahui neje sejeasaisiatana huecuana putsu. 10 Da su tsine emetse ja jahuanetaitia deja ihua putsu, uja atana:
—Pamapa cristiano cuana ja tsine cuana su vino saida equene eid'imetani. Ihuajiji cuana beju vino saida quita ebia su jaid'ititana su, tije vino saida mahue eid'imetani beju. Miada mu vino ebia su saida ichasetaitia tije su puji.
11 Tueda nimetiuda aida Jesús ja atana Galilea yahua, Caná ejude su. Da neje Jesús ja mesa tucheda cristiano cuana equene bametana. Da hora jenetia mesa discípulo cuana tu peje su jei pupirutana.
12 Da su beju Jesús putiana Capernaum ejude su. Mesa cuara, edue, discípulo cuana ja buquetana. Dapia Capernaum ejude su quejucua tsine puji anititana huecuana.
Jesús ja iruiruji cuana templo jenetia jusiacuinatana
(Mateo 21.12-13; Marcos 11.15-18; Lucas 19.45-46)
13 Da su beju Jesús Jerusalén ejude su putiana, judío cuana sa pascua tsine enariatiani putsu. 14 Dapia templo su juye, huisha, huaitucu cuana deja cuana ja eirutasa Jesús ja batana. Daja huecha cristiano cuana sa puji chipilu eturucatani batana. 15 Tueda ai cuana ba putsu, Jesús duininiana. Huacabiti a putsu, da neje templo jenetia jusiacuinatana huecuana pamapa. Iruiruji deja cuana, huisha, juye cuana, pamapa beju jusiacuinatana. Chipilu turucaji cuana sa chipilu yahua su huararajusiatana, mecuana sa misha cuana busiapa putsu. 16 Huaitucu iruji cuana Jesús ja uja atana:
—¡Mejemicuinaque pamapa ye ai cuana! ¡Quema Tata sa ete da aimue iruiru jude mahue!
17 Mesa discípulo cuana ja ye ai cuana ba putsu, pibatana huecuana uja Diusu sa mimi epuani: “Diusu, mique ete yama ebia su erejainia.”
18 Da su judío cuana ja Jesús quisabatana:
—¿Aiya mi huaratiatana ye ai cuana daja ya puji?
19 Jesús ja jeutsutana huecuana:
—Ahua micuaneda ye templo edajajame su, quimisha tsine jenetia yama neicha enetianameyu.
20 Da su judío cuana ja uja atana:
—¿Ai miada ye templo quimisha tsine jenetia ape cua bata? Pushi tunca sucuta ejaitiana mara jenetia ecuanaju ye templo mudupeana.
21 Beju Jesús daja mimiana mesa equita jepuiti. Aimue judío cuana sa templo jepuiti mimiana mahue. 22 Jesús id'eibana su, da su discípulo cuana japibatitana Jesús sa templo jepuiti mimi cuana su. Tueda mimi cuana su jei putana huecuana. Daja huecha Diusu sa derejiji mimi su jei putana huecuana.
23 Beju Jesús Jerusalén ejude su tsine eba puji yani cama, jucuada ai nimetiuda cuana atana. Dueji cristiano cuana tu peje su jei putana, nimetiuda ai cuana batana huecuana putsu. 24 Daja biame, aimue Jesús sa cristiano cuana ainietuche biame puana mahue, tuna sa muesumu madhada hue putsu. 25 Aimue detse aiya biame tueda quisata cua mahue cuaja cristiano cuana, tuahueda shanapasaisiasaisiatana putsu.

- SAN JUAN
- ←
- 2
- →

© 2009 WBT