- SAN JUAN
- ←
- 13
- →

13
Jesús ja mesa discípulo cuana sa ehuatsi rucuatana
1 Beju piada tsine hue anina pascua tsine puji. Jesús bahue puana mesa manu hora beju janariatiana mesa Tata peje su eputi puji. Mesa dharejiji cuana ye mundo su yani ebia su ibuneda batana mesa manu teje.
2 Jesús mesa discípulo cuana neje ediadiani cama, Ishahua ja Judas Iscariote ja Jesús pamenajatiata puji pibametana. 3 Jesús quitaita bahue puana tueda Diusu peje jenetia pueana. Daja huecha Diusu peje su esiapatiyu. Diusu ja tueda pamapa pia huaraji cuana ebia su aida, tucheda atana, Jesús bahue puana. 4 Da su misha jenetia netianana. Mesa ebia jud'uji huijatana. Paño neje jatimairisitiana. 5 Emeji su yahui icha putsu, discípulo cuana sa ehuatsi rucua barereatana. Daja a putsu, paño neje ehuatsi muriatana.
6 Jesús ja Simón Pedro sa ehuatsi rucuaja atana su, Pedro ja uja atana:
—Echua Puji, ¿a da miada quema ehuatsi erucua?
7 Jesús ja Pedro jeutsutana:
—Beju jiahue aimue miada eshanapainia mahue cuaja yama yainia. Pia tsine chu da miada eshanapa.
8 Beju Pedro ja Jesús atana:
—Aimue miada quema ehuatsi erucua mahue, mida da quema Echua Puji putsu.
Da su Jesús ja Pedro atana:
—Ahua mique ehuatsi yama erucua mahue su, aimue miqueda ema neje ai biame a taji mahue beju.
9 Da su Pedro ja Jesús uja atana:
—Echua Puji, ahua daja su, quema eme, echua di rucuaque.
10 Jesús ja tueda atana:
—Quebata nahuijiji sa mu ehuatsi bahui neicha rucua taji, equita pamapa saida rucuajiji putsu. Diusu ja jucha dhipajiji cuana da rucuajiji cuana nime. Micuaneda mu saida, rucuajiji nime beju. Daja biame, aimue micuaneda pamapa su saida, rucuajiji nime mahue.
11 Daja Jesús puana, Judas ja tueda emenajatiata bahue puana putsu.
12 Tuna sa ehuatsi Jesús ja rucuape putsu, mesa ebia jud'uji jajud'utibana. Beju neicha misha su aniutetiyu putsu, uja discípulo cuana atana:
—¿Ahua eshanapainia micuaneda cuaja yama micuana aitia? 13 Beju micuaneda ema, Ebuetsuaji, Echua Puji, yainia. Enei hue, daja da ema. 14 Beju ema da micuana sa Ebuetsuaji, Echua Puji biame, micuana sa ehuatsi yama rucuaitia emebajaji pu cua nime. Da su micuaneda cama di huamahuama micuana sa jamebajati taji. 15 Daja yama micuana aitia micuaneda cama di memebajatique puji. 16 Ene putsu, yama micuana equisainia, emebajaji da aimue mesa emetse ebia su aida pu cua mahue. Daja huecha beitujiji da aimue tu beituji ebia su aida pu cua mahue. 17 Ahua micuaneda ye quema quisa cuana ya su, beju micuaneda beidaji epu.
18 ‘Quema jadhareti cuana yama eshanapainia. Beju piada ja micuaneda ema emenajatia, cuaja uja Diusu sa quirica su derejiji yani batame: “Ema neje diadia bahue epu, tueda ema neje madhada hue netianana.” 19 Jiahue yama micuana ye ai cuana equisainia, daja puji mahue su. Beju daja epu su, micuaneda ye yama equisainia epiba. Piba putsu, micuaneda ema peje su jei epu. 20 Ahua quebata ja quema jabeituti saida ebatsuta su, tuahueda ema saida ebatsutani pu cua nime. Daja huecha ahua quebata ja ema saida ebatsuta su, tuahueda ema beituji di saida ebatsutani pu cua nime.
Jesús ja discípulo cuana quisatana Judas ja tueda emenajatiata
(Mateo 26.20-25; Marcos 14.17-21; Lucas 22.21-23)
21 Jesús daja mimipe putsu, echucuata jatacuamadhapirutiana. Uja atana huecuana:
—Ene putsu, yama micuana equisainia, piada ja micuaneda ema emenajatia deja madhada cuana peje su.
22 Da su discípulo cuana tuneda cama jachamapirutitana. Quebata jia da pu cua tuna duju su shanapaja atana huecuana. 23 Beju Jesús ja ibuneda bataina discípulo da Jesús naja su anina. 24 Tueda discípulo da Simón Pedro ja seña neje shanapametana Jesús paquisabata puji uja: “¿Aiya mi emenajatiata?” 25 Da su Jesús peje su janariaderati putsu, uja quisabatana:
—Echua Puji, ¿aidhe da?
26 Jesús ja jeutsutana:
—Pan ped'u beju yama etsabia. Quebata yama etia, tueda da.
Da su Jesús ja pan ped'u tsabiatana. Tsabia putsu, Judas Iscariote tiatana. 27 Judas ja pan ped'u einatsutani cama, Ishahua ja tueda madhada pibametana. Da su Jesús ja Judas atana:
—Mi aja yainia, tipeida atique beju.
28 Mue quebata pia discípulo cuana ja biame shanapa atana cuaja Jesús ja Judas daja cuatsasiatana. 29 Judas chipilu quinaji puana putsu, discípulo cuana ja Jesús ja Judas ebeitutani ba putsu, tsine puji ai chidi ebajati puji pepe putana huecuana, ahua chipilu puri cuana etiati puji pepe putana huecuana. 30 Da su Judas ja pan ped'u inatsu putsu, cuinanana. Beju apuda puina.
Jacuatsasiati eichacua
31 Judas cuinanana su, Jesús ja pia discípulo cuana uja atana:
—Beju jiahue da cristiano cuana ja ema ebia su tucheda ebata, Tata Diusu sa tucheda quema yani putsu. 32 Diusu ja ema mesa tucheda tia putsu, pamapa ja ebata. 33 Edue cuana, quejucua hora puji hue ema micuana neje yani. Micuaneseda puji mu cuaja puti taji mahue ema eputi su. Cuaja yama judío cuana sa ehuidusuji cuana quisana nime, daja yama micuana jiahue quita equisainia. Micuaneda da ema echacu biame, ema yani su micuaneda cuaja puti taji mahue ebati. 34 Beju jiahue yama micuana pia jacuatsasiati eichacua etiainia: Ibuneda mebatique micuaneda cama huamahuama. Cuaja yama micuana ibuneda ebainia nime, daja huecha micuaneda cama huamahuama ibuneda mebatique. 35 Ahua micuaneda daja huamahuama ibuneda ebati su, pamapa cristiano cuana ja micuaneda da quema ebuqueji cuana eshanapata.
Pedro da, “Yama Jesús mue shanapa”, epu Jesús ja quisatana
(Mateo 26.31-35; Marcos 14.27-31; Lucas 22.31-34)
36 Simón Pedro ja Jesús uja quisabatana:
—Echua Puji, ¿quepia mi epuhu?
Jesús ja jeutsutana:
—Quepia ema epuhu su aimue mida jiahue ema ebuque mahue. Pia tsine chu mida ema ebuque.
37 Da su Pedro ja Jesús atana:
—Echua Puji, ¿jucuaja su ni mi yama aimue buque cua mahue? Jiahue quita ema manu cua mi jepuiti.
38 Da su Jesús ja Pedro jeutsutana uja:
—¿A da ene mida manu cua ema jepuiti? Yama mi butsepi equisainia, huaripa deja queiji mahue su, mida, “Aimue yama Jesús shanapa”, quimisha nuati epu.

- SAN JUAN
- ←
- 13
- →

© 2009 WBT