- SAN JUAN
- ←
- 11
- →

11
Lázaro manuana
1 Beju piada deja nedaji anina Lázaro banime. Betania ejude su anina. María, Marta detse sa edue puina. 2 Tueda María ja equene puida Jesús sa ehuatsi bia su d'uichatana. Mesa echuaina neje ehuatsi muriatana. 3 Da su betana edue epuna detse ja Jesús peje su deja cuana beitutana tu equisa puji. Uja Jesús quisametana tse:
—Echua Puji, mique ibuneda eshanapa beju nedaji esa.
4 Jesús ja id'aba putsu, uja puana:
—Aimue tueda emanu mahue. Tueda da nedaji puana Diusu da aida, tucheda cristiano cuana ebame puji. Tueda neda jepuiti ya di tucheda ebameti.
5-6 Beju nedaji jepuiti equisatani huecuana biame, Jesús da beta tsine anibana. Lázaro, tusa beta edue epuna neje, ebia su ibuneda batana biame, beta tsine anibana. Mue da hora su puti Lázaro peje su. 7 Beta tsine jaitianana su, Jesús ja mesa discípulo cuana, “Meputija neicha Judea yahua su Lázaro esa su”, atana.
8 Da su discípulo cuana ja tueda atana uja:
—Ebuetsuaji, quetsunu hue mi judío cuana ja dapia yahua su manuameja adhaatana tumu neje. Daja biame, mi neicha putija dapia epuani.
9 Da su Jesús ja atana huecuana:
—Beju piada tunca beta ejaitiana hora tsine sa yani. Ahua etse tsine su yaseni su, aimue etse ehuatsitud'itiani mahue, hueda yani putsu. 10 Ahua etse dhidha su yaseni su, beju etse jahuatsitud'iti cua, hueda aimue putsu. Da su, be ai piba biame mepuji. Aimue ema cuaja biame yata huecuana mahue, quema manu hora cuinaji mahue putsu.
11 Neicha Jesús ja atana huecuana:
—Ecuana sa eshanapa Lázaro mu etahuisa. Yama da eid'edeatiyu.
12 Da su discípulo cuana ja Jesús uja atana:
—Echua Puji, ahua ene etahuisa su da, esaisiyu.
13 Daja Jesús ja discípulo cuana quisatana, Lázaro manuana shanapatana biame. Da su Lázaro etahuisa pepe hue putana huecuana. 14 Da putsu, Jesús ja neicha butsepi quisatana huecuana:
—Lázaro beju manuana. 15 Saida hue micuaneseda puji ema dapia mue ani puana, beju micuaneda ema peje su ebia su jei epu putsu. Meputija Lázaro eba puji.
16 Da su beju pere Tomás ja pia discípulo cuana uja atana:
—Beju ecuaneda di tu neje meputija tu neje tupupai memaracata huecuana puji.
Jesús ja Lázaro netianametaibana
17 Jesús Betania ejude su cuinati putsu, Lázaro pushi tsine sepulcro su huananubiajiji beju puina. 18 Betania ejude beta kilómetro edusete uquedame Jerusalén ejude naja su anina. 19 Da putsu, puetana jucuada judío cuana Jerusalén ejude jenetia María, Marta detse epacienciabaja puji. 20 Marta ja Jesús ecuinahu shanapa putsu, cuinanana tu emitsu puji. María mu ete su aniana. 21 Marta ja Jesús mitsu putsu, uja atana:
—Echua Puji, mi upia ani su mu, aimue detse quema edue manu cua puina mahue. 22 Beju daja puana biame, bahue ema Diusu ja pamapa mi ebaja cuana etiata.
23 Jesús ja Marta uja atana:
—Mique edue neicha eid'eyu beju.
24 Da su Marta ja Jesús uja atana:
—Ehe, beju pamapa epupe su, manujiji cuana enetianata su, da tsine su quema edue di enetianayu beju ema bahue. 25 Da su Jesús ja Marta uja atana:
—Ema da manujiji cuana eid'e ameji. Quebata ema peje su jei epuani su, emanu biame, beju neicha eid'eyu. 26 Pamapa eid'e ema peje su jei eputani cuana di, manu putsu, aimue emanuenita huecuana mahue. ¿A mi ye quema mimi su jei epuani?
27 Da su Marta ja jeutsutana:
—Ehe, Echua Puji, mida da Diusu sa Ebacua. Mida da Diusu sa Jabeituti Deja ecuanaju beju id'uaitia, ema jei epuani.
28 Marta daja mimipe putsu, María ihuatitana. Etsia quisa neje, “Ebuetsuaji beju cuinaitia. Eihuametani mi”, Marta ja María quisatana.
29 María ja id'aba putsu, beju cuinanana Jesús ebati puji. 30 Jesús da ejude tsahua su hue tsuhu netiana, Marta ja netiajusiatana su hue. 31 Beju judío cuana mu ete su anitana María, Marta detse epacienciabaja puji. María tipeida cuinanana batana huecuana. Tueda sepulcro su epadariti puji epuhu pepe putana huecuana putsu, tije atitana huecuana tu neje epadariti puji.
32 Da su María beju Jesús eneti su cuinatiana su, tu butse su tururuana.
Uja atana Jesús:
—Echua Puji, mi upia ani su mu, aimue detse quema edue manu cua puina mahue.
33 Jesús ja María, judío cuana neje pamapa su epatani ba putsu, echucuata jatacuamadhatiana.
34 Da su Jesús ja quisabatana huecuana:
—¿Quepia Lázaro huananubiajiji esa?
Uja jeutsutana huecuana:
—Echua Puji, pueque eba puji.
35 Da su beju Jesús pana. 36 Judío cuana ja Jesús epani ba putsu, uja jaquisatitana huecuana:
—Mechamaque cuaja ebia su ibuneda bataina Lázaro.
37 Pia cuana ja mu uja atana:
—Tuahueda padha cuana tuaji aji putsu, ¿jucuaja su ni da mue ai biame a atana mahue Lázaro emanu mahue puji?
Lázaro id'eibana
38 Jesús da neicha jatacuamadhatiana, sepulcro su enariatiani je. Tueda sepulcro murucu epa su anina. Tumu aida neje terijiji puina. 39 Jesús ja uja atana huecuana:
—Mejemique tumu.
Da su Marta ja atana:
—Echua Puji, beju jia madhada hue huanime, pushi tsine manujiji putsu.
40 Jesús ja Marta uja jeutsutana:
—Beju yama mi quisaitia Diusu da ebia su tucheda miada eba, ahua mida ema peje su jei epu su.
41 Da su tumu aida jemideratana huecuana su, Jesús buepa huabata pu putsu, uja Diusu atana:
—Tata, yama mi diusulupai yainia, miada ema eid'abainia putsu. 42 Pamapa quema jabajati cuana miada ema etiainia bahue ema. Beju ye upia cristiano cuana butse su jiahue quita yama mi ebajainia miada ema beituana pashanapata huecuana puji.
43 Daja Diusu mitsupe putsu, Jesús jubida tsiatsiana uja:
—¡Lázaro, cuinanaque!
44 Da hora su beju manujiji cuinanana sepulcro jenetia. Tusa eme, ehuatsi detse dhiri ped'u bauda neje babujiji puina. Tusa echua di babujiji puina. Pamapa tusa equita da babujiji puina beju. Da su Jesús ja cuatsasiatana huecuana:
—Mepidhuque tu eputiyu puji.
45 Daja ba putsu, dueji María neje putitana judío cuana da Jesús peje su jei putana. 46 Tuna duju su piada piada mu Jerusalén ejude su putitana Jesús ja daja atana fariseo cuana equisati puji. 47 Da su beju fariseo, sacerdote huaraji aida cuana jadhitatitana. Uja jaquisatitana huecuana:
—¿Cuaja jia ecuaneda epu? Ye deja ja jucuada ai nimetiuda aida cuana yatani. 48 Ahua tueda daja hue epu su, pamapa cristiano cuana ja da tueda tije yatayu. Tueda echua puji ametayu cua huecuana. Aimue romano huaraji cuana ja tsada ebata mahue. Tuna sa soldado cuana ja ecuana sa templo etaitanamepeta. Ecuaneda di emanuamepetayu huecuana.
49 Beju piada sacerdote Caifás banime dapia anina. Tueda da pamapa sacerdote sa echua puji puina tueda mara puji. Tuahueda uja atana huecuana:
—Micuaneda mu ai biame bue mahue. 50 Ebia su saida tueda deja Jesús pamanu ecuaneda emanu mahue puji.
51 Beju Diusu ja Caifás daja mimiametana, Jesús da judío cristiano cuana jepuiti emanu putsu. 52 Aimue judío cuana jepuiti bahui tueda emanu mahue. Pamapa pia Diusu sa dharejiji cuana sa puji di pamapa yahua je manu taji puina tu neje edunemeta huecuana puji. Daja Diusu ja Caifás mimiametana, tueda da sacerdote ebia su aida puina putsu. 53 Da su da tsine jenetia judío cuana sa huaraji aida cuana jaquisatitana cuaja Jesús manuameme ya puji. 54 Da putsu beju, Jesús aimue cristiano cuana duju je puniunetiana mahue. Beju Judea yahua jenetia cuinanana. Efraín ejude banime su putiana. Tueda ejude da d'anita yahua naja su anina. Dapia beju quejucua tsine puji anitiana mesa discípulo cuana neje.
55 Judío cuana sa pascua tsine beju enariatiani su, dueji cristiano cuana pamapa pia yahua cuana jenetia Jerusalén ejude su putitana. Tsine cuinatiji mahue su hue, Jerusalén su putitana huecuana erucuati puji, Diusu butse su saida epu puji, daja tuna sa jacuatsasiati putsu. 56 Pamapa ejude je Jesús quisabaniunetiatana huecuana. Templo su cuinati putsu, uja jaquisatitana huecuana:
—¿Cuaja jia ahua Jesús tsine puji epue, ahua mahue?
57 Fariseo, sacerdote huaraji aida cuana ja cuatsasiatana cristiano cuana, ahua Jesús quepia ebainia je quisa paputa huecuana puji. Daja atana huecuana, tu inaja putsu.

- SAN JUAN
- ←
- 11
- →

© 2009 WBT